
Europski parlament,
–	uzimajući u obzir članke 114. i 191. Ugovora o funkcioniranju Europske unije,
–	uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ[footnoteRef:1], [1:  	SL L 309, 24.11.2009., str. 1., ELI: http://data.europa.eu/eli/reg/2009/1107/oj.] 

–	uzimajući u obzir Komisijin Prijedlog Uredbe Europskog parlamenta i Vijeća od 22. lipnja 2022. o održivoj upotrebi sredstava za zaštitu bilja i izmjeni Uredbe (EU) 2021/2115 (COM(2022)0305),
–	uzimajući u obzir svoj nacrt rezolucije o utvrđivanju pravne definicije i kategorizacije tvari za biološku kontrolu u održivoj upotrebi sredstava za zaštitu bilja,
–	uzimajući u obzir komunikaciju Komisije od 20. svibnja 2020. naslovljenu „Strategija ,od polja do stola’ – za pravedan, zdrav i ekološki prihvatljiv prehrambeni sustav” (COM(2020)0381) i komunikaciju Komisije od 20. svibnja 2020. naslovljenu „Strategija EU-a za bioraznolikost do 2030. – Vraćanje prirode u naše živote” (COM(2020)0380),
–	uzimajući u obzir zajedničke rasprave Odbora za okoliš, klimu i sigurnost hrane te Odbora za poljoprivredu i ruralni razvoj u skladu s člankom 59. Poslovnika,
–	uzimajući u obzir odgovor Komisije na Odluku Vijeća (EU) 2022/2572 od 19. prosinca 2022. o zahtjevu Komisiji da podnese studiju kojom se dopunjuje procjena učinka Prijedloga uredbe Europskog parlamenta i Vijeća o održivoj upotrebi sredstava za zaštitu bilja i izmjeni Uredbe (EU) 2021/2115 Europskog parlamenta i Vijeća i da predloži daljnje mjere, ako je to primjereno s obzirom na rezultate studije[footnoteRef:2], [2:  	SL L 331, 27.12.2022., str. 6., ELI: http://data.europa.eu/eli/dec/2022/2572/oj.] 

–	uzimajući u obzir komunikaciju Komisije od 19. veljače 2025. naslovljenu „Vizija za poljoprivredu i hranu: zajedničko oblikovanje privlačnog poljoprivrednog i prehrambenog sektora EU-a za buduće generacije” (COM(2025)0075),
–	uzimajući u obzir Direktivu 2009/128/EZ Europskog parlamenta i Vijeća od 21. listopada 2009. o uspostavi okvira za djelovanje Zajednice u postizanju održive upotrebe pesticida[footnoteRef:3], [3:  	SL L 309, 24.11.2009., str. 71., ELI: http://data.europa.eu/eli/dir/2009/128/oj.] 

–	uzimajući u obzir svoju Rezoluciju od 23. studenoga 2023. naslovljenu „Revizija Inicijative EU-a za oprašivače – Novi plan za oprašivače”[footnoteRef:4], [4:  	SL C, C/2024/4227, 24.7.2024., ELI: http://data.europa.eu/eli/C/2024/4227/oj.] 

–	uzimajući u obzir Odluku 15/4 donesenu 19. prosinca 2022. na Konferenciji stranaka Konvencije Ujedinjenih naroda o bioraznolikosti naslovljenu „Globalni okvir za bioraznolikost iz Kunminga i Montreala”,
–	uzimajući u obzir komunikaciju Komisije od 12. svibnja 2021. naslovljenu „Put prema zdravom planetu za sve – Akcijski plan EU-a: Prema postizanju nulte stope onečišćenja zraka, vode i tla” (COM(2021)0400),
–	uzimajući u obzir svoju Rezoluciju od 16. siječnja 2019. o postupku Unije za odobravanje pesticida[footnoteRef:5], [5:  	SL C 411, 27.11.2020., str. 48.] 

–	uzimajući u obzir članak 55. Poslovnika,
–	uzimajući u obzir izvješće Odbora za okoliš, klimu i sigurnost hrane i Odbora za poljoprivredu i ruralni razvoj (A10‑0234/2025),
A.	budući da je proizvod za zaštitu bilja proizvod koji sadrži tvar koja sprečava, uništava ili kontrolira štetni organizam (dalje u tekstu: „štetnik”); budući da je biološka kontrola, koja je ili prirodnog podrijetla ili je, ako je sintetičkog podrijetla, identična prirodi, način kontrole štetnika i bolesti upotrebom drugih organizama ili njihovih dijelova, često u kombinaciji s fizičkim metodama, kako bi se poremetili reproduktivni ciklusi štetnika ili ograničila osjetljivost usjeva na štetnike;
B.	budući da u skladu s Uredbom (EZ) br. 1107/2009 aktivne tvari moraju biti odobrene na razini EU-a prije nego što države članice mogu odobriti proizvode za zaštitu bilja koji ih sadrže; budući da trenutačni popis od oko 420 odobrenih aktivnih tvari obuhvaća i tradicionalne aktivne tvari i sve veći broj aktivnih tvari za biološku kontrolu[footnoteRef:6]; budući da je odobravanje proizvoda za biološku kontrolu također obuhvaćeno Uredbom (EZ) br. 1107/2009; budući da se do 2028. očekuje više od 100 zahtjeva za odobrenje sredstava za biološku kontrolu na tržištu EU-a i da ti zahtjevi možda neće biti odobreni prije razdoblja od 2031. do 2037.; budući da od podnošenja zahtjeva za odobrenje sredstva za biološku kontrolu do njegova stavljanja na tržište može proći između 10 i 15 godina, ovisno o njegovoj klasifikaciji; budući da dugotrajan postupak odobravanja utječe na dostupnost rješenja za zaštitu bilja; budući da, iako nemaju isti profil rizičnosti kao konvencionalni proizvodi za zaštitu bilja, proizvodi za biološku kontrolu u nekim slučajevima ipak mogu predstavljati rizike[footnoteRef:7] i zahtijevati metode procjene rizika prilagođene načinu djelovanja i prirodi proizvoda kako bi se procijenila njihova sigurnost i učinkovitost; budući da bi taj zahtjev trebao biti proporcionalan riziku i da je konkurentno i znanstveno utemeljeno regulatorno okruženje koje pogoduje inovacijama ključno za osiguravanje održivosti i produktivnosti u poljoprivredno-prehrambenom sektoru EU-a; [6:  	https://food.ec.europa.eu/plants/pesticides/eu-pesticides-database_en?prefLang=hr]  [7:  	Na primjer invazivni karakter, alergenost itd.] 

C.	budući da na razini EU-a još ne postoji usklađena pravna definicija biološke kontrole;
D.	budući da rješenja za biološku kontrolu mogu biti aktivne tvari i sredstva, biološka kontrola s pomoću beskralježnjaka koji suzbijaju štetnike i bolesti, kao i proizvodi koji sadržavaju jednu ili više aktivnih tvari za biološku kontrolu; budući da se rješenja za biološku kontrolu upotrebljavaju kao dio holističkih strategija za zdravlje bilja, koje mogu obuhvaćati i preventivne agronomske mjere i druge pristupe kako bi se optimizirala njihova učinkovitost i osiguralo da se upotrebljavaju kao dopuna drugim metodama i da se koriste na temelju potreba;
E.	budući da se biološka kontrola može odvijati putem: (a) živih makroorganizama i mikroorganizama, (b) semiokemikalija, (c) ekstrakata iz prirodnih izvora, posebno iz biljaka i algi, te tvari koje proizvode mikroorganizmi, (d) tvari identičnih onima koje proizvode biološki organizmi ili koje su sastojci bioloških organizama i (e) anorganskih tvari koje se pojavljuju u prirodi, osim teških metala i njihovih soli;
F.	budući da biološka kontrola s pomoću beskralježnjaka, kao što su korisni kukci grabežljivci, uključujući parazitoide, grinje i nematode, već ima ključnu ulogu u sustavima integrirane zaštite bilja i ekološke poljoprivrede; budući da, za razliku od proizvoda za biološku kontrolu koji se temelje na tvarima, ta sredstva trenutačno nisu obuhvaćena Uredbom (EZ) br. 1107/2009 te i dalje podliježu različitim i rascjepkanim nacionalnim pravilima; budući da bi brži postupci odobravanja makroorganizama, uz istodobno održavanje visokih sigurnosnih standarda za zdravlje i okoliš, povećali njihovu dostupnost na tržištu i pomogli u rješavanju pitanja zdravlja bilja;
G.	budući da se rješenja za biološku kontrolu često međusobno kombiniraju u mješavine semiokemikalija, biljnih ekstrakata ili mikrobnih zajednica koje povećavaju učinkovitost rješenja, ciljaju višestruke štetnike ili bolesti i poboljšavaju prilagodljivost okoliša te se često primjenjuju u okviru drugih tehnika kontrole štetnika, npr. integrirane zaštite bilja; budući da zbog toga nije uvijek moguće zamijeniti jednan konvencionalan proizvod za zaštitu bilja jednim proizvodom za biološku kontrolu;
H.	budući da se biološka kontrola često povezuje s nižim razinama toksičnosti, postojanosti i onečišćenja okoliša te da ona uz odgovarajuću pozornost može dopuniti konvencionalne proizvode za zaštitu bilja; budući da to poljoprivrednicima u nekim slučajevima može omogućiti da smanje svoju ovisnost o upotrebi konvencionalnih proizvoda za zaštitu bilja pružanjem sigurnih i učinkovitih dodatnih instrumenata za poljoprivrednike, što doprinosi zdravijem tlu i smanjuje učinke na biološku raznolikost, ekosustave, kvalitetu vode, prehrambene lance i javno zdravlje;
I.	budući da bi se brzom obradom i stavljanjem biološke kontrole na tržište EU-a povećala dostupnost i pružila prilika za borbu protiv otpornosti štetnika i bolesti na postojeće proizvode za zaštitu bilja; budući da bi se time doprinijelo promicanju održivijih poljoprivrednih praksi i povećala otpornost i konkurentnost poljoprivrednog sektora tako što bi poljoprivrednici imali na raspolaganju najširi mogući paket instrumenata za suzbijanje štetnika;
J.	budući da Komisija u svojoj Viziji za poljoprivredu i hranu[footnoteRef:8] iz 2025. navodi: „poljoprivrednicima je potreban napredniji paket instrumenata kako bi mogli raditi u skladu s prirodom i ostvariti zadane ciljeve. Taj paket instrumenata zahtijeva uravnoteženu kombinaciju bolje usmjerene javne potpore u okviru budućeg ZPP-a, ulaganja u prirodna rješenja, više gospodarskih poticaja, prilagođene savjete koji se temelje na napretku u istraživanju i inovacijama te prilagodljivije regulatorno okruženje. Jedan je primjer cilj EU-a da smanji upotrebu štetnih pesticida. To je važno i za dugoročnu otpornost poljoprivrede i za zaštitu prirode i zdravlja. Međutim, uvođenje alternativa u obliku bioloških ili inovativnih proizvoda za zaštitu bilja niskog rizika ne provodi se jednakom brzinom kao povlačenje aktivnih tvari s tržišta EU-a. Ako se taj trend nastavi, može utjecati na sposobnost EU-a da zajamči proizvodnju hrane. Komisija će stoga pažljivo promisliti o svakoj daljnjoj zabrani pesticida ako za njih još ne postoji alternativa, osim ako neki pesticid predstavlja prijetnju za zdravlje ljudi ili okoliš, o kojem ovisi održivost poljoprivrede.”  [8:  	Komunikacija Komisije od 19. veljače 2025. naslovljena „Vizija za poljoprivredu i hranu: zajedničko oblikovanje privlačnog poljoprivrednog i prehrambenog sektora EU-a za buduće generacije” (COM(2025)0075).] 

K.	budući da EFSA-i i nadležnim tijelima država članica često nedostaju stručno znanje, iskustvo i resursi potrebni za obradu zahtjeva za biološku kontrolu, posebno u pogledu mikrobiologije; budući da bi, kako bi se olakšalo njihovo uvođenje na tržište, smjernice i zahtjevi u pogledu podataka trebali odgovarati posebnim značajkama rješenja za biološku kontrolu, izbjegavajući prekomjerno opterećenje, troškove, dugotrajne postupke odobravanja i zakonske rokove; budući da bi brži, cjenovno pristupačniji i jednostavniji postupci odobravanja proizvoda za biološku kontrolu mogli pomoći u privlačenju više ulaganja u EU i jačanju njegova globalnog vodstva u održivoj zaštiti bilja;
L.	budući da učinkovito uvođenje proizvoda biokontrole često ovisi o prilagođenim praksama, čime se naglašava potreba za kontinuiranim ulaganjem u osposobljavanje, infrastrukturu i savjetodavnu potporu kako bi se osigurala njihova uspješna primjena;
M.	budući da mala i srednja poduzeća za biološku kontrolu sa sjedištem u EU-u čine oko 70 % sektora biološke kontrole u EU-u; budući da su ta poduzeća ključni pokretači održivih inovacija; budući da odobravanje aktivnih tvari za proizvode za zaštitu bilja, uključujući sredstva za biološku kontrolu u EU-u, podrazumijeva znatne troškove, pri čemu se procjenjuje da ukupna ulaganja, uključujući generiranje podataka, regulatorne naknade i nacionalna odobrenja, iznose između 1,5 i 4 milijuna EUR po tvari;
Pravne definicije, područje primjene i načela
1.	poziva Komisiju da na razini EU-a utvrdi jasnu pravnu definiciju rješenja za biološku kontrolu, kao i okvir za ubrzano odobravanje aktivnih tvari za biološku kontrolu na razini EU-a i za odobravanje proizvoda za biološku kontrolu na razini država članica; smatra da bi takav okvir trebao biti popraćen jasnim zahtjevima u pogledu podataka i ažuriranim smjernicama kako bi se povećala pravna sigurnost, potaknuli inovacijski napori EU-a i promicala ulaganja u održive alternative; nadalje, ustraje u tome da bi Komisija trebala nastojati spriječiti fragmentaciju tržišta i smanjiti administrativno opterećenje;
2.	napominje da će regulatorna sigurnost olakšati inovacije, posebno među malim i srednjim poduzećima, i potaknuti razvoj konkurentnog sektora biološke kontrole u EU-u; nadalje, naglašava važnost zakonodavne usklađenosti i dosljednosti s relevantnim zakonima EU-a, uključujući Uredbu (EU) 2018/848[footnoteRef:9], i relevantnim strategijama te, prema potrebi, osiguravanja posebnih odredbi o sredstvima za biološku kontrolu; [9:  	Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14.6.2018., str. 1., ELI: http://data.europa.eu/eli/reg/2018/848/oj).] 

3.	ističe da sredstva za biološku kontrolu općenito imaju različite profile rizičnosti od konvencionalnih kemijskih proizvoda za zaštitu bilja jer nemaju ista svojstva, načine djelovanja ni ekološke učinke; naglašava, međutim, da ona ipak nose određene rizike i da je stoga potrebna odgovarajuća znanstveno utemeljena procjena rizika; naglašava da bi metode procjene rizika trebalo prilagoditi posebnim značajkama sredstava za biološku kontrolu, istodobno osiguravajući da se na odgovarajući način uzmu u obzir regionalne agronomske posebnosti, kao i visoka razina zaštite zdravlja, neciljanih organizama, biološke raznolikosti i okoliša, u skladu s pristupom „Jedno zdravlje” i načelom predostrožnosti; posebno podsjeća na potrebu za procjenom njihovih potencijalnih učinaka na korisne vrste, ekosustave i biološku raznolikost, među ostalim kada se živi organizmi, kao što su mikroorganizmi, prirodni neprijatelji, sterilni kukci ili njihovi sastavni dijelovi, unose u okoliš;
4.	poziva Komisiju da u procjeni učinka koja se prilaže zakonodavnom prijedlogu ocijeni primjerenost postojećih procjena rizika prilikom odobravanja aktivnih tvari koje vrše biološku kontrolu i prilikom odobravanja proizvoda za biološku kontrolu, te da po potrebi razvije prilagođene protokole za procjenu rizika za svaku kategoriju biološke kontrole; naglašava da se pri procjeni rizika za sredstva za biološku kontrolu uvijek mora osigurati ciljano, odgovarajuće i pravilno upravljanje rizikom te visoka razina zaštite zdravlja i okoliša; naglašava da postupci odobravanja moraju uključivati usklađene kriterije utjecaja na okoliš i biološku raznolikost na razini EU-a kako bi se spriječile razlike među državama članicama; naglašava da se takvi proizvodi za biološku kontrolu smiju odobriti samo ako ispunjavaju relevantne kriterije za odobravanje[footnoteRef:10] kojima se jamči sigurna i učinkovita uporaba, znanstveno provjerena učinkovitost i dostupnost rezultata, uz istodobnu zaštitu osjetljivih poslovnih informacija; podsjeća da se postupci moraju pojednostavniti kako bi se izbjeglo čekanje koje bi inovatore i poljoprivrednike u EU-u stavilo u nepovoljan položaj; napominje da bi postupci procjene rizika trebali biti transparentni i jasni; [10:  	Na primjer, u skladu s člankom 4. stavcima od 1. do 4. i Prilogom II. točkama od 3.6. do 10. Uredbe (EZ) br. 1107/2009.] 

Ciljana izmjena Uredbe (EZ) br. 1107/2009
5.	poziva Komisiju da u kratkom roku prilagodi postojeću Uredbu (EZ) br. 1107/2009 kako bi se njome obuhvatile aktivne tvari koje vrše biološku kontrolu i proizvodi za biološku kontrolu;
6.	pozdravlja Komisijino predstojeće predstavljanje ciljane revizije Uredbe (EZ) br. 1107/2009 u okviru najavljenog paketa pojednostavnjenja, s naglaskom na odobravanju aktivnih tvari koje vrše biološku kontrolu i proizvoda koji sadržavaju isključivo te tvari, kako bi se omogućila ubrzana procjena zahtjeva za odobrenje proizvoda za biološku kontrolu i olakšao postupak obnove već odobrenih aktivnih tvari za biološku kontrolu, da bi se u kratkom roku povećala opskrba dostupnim proizvodima za zaštitu bilja i podržao prelazak na proizvodne sustave u kojima se upotrebljavaju manje štetne aktivne tvari;
Uzajamno priznavanje
7.	potiče države članice na primjenu postojećeg postupka uzajamnog priznavanja u skladu s člankom 40. Uredbe (EZ) br. 1107/2009 kako bi ubrzale postupak odobravanja proizvoda za biološku kontrolu i unaprijedile prihvaćanje i dostupnost proizvoda za biološku kontrolu diljem EU-a; poziva Komisiju da posebnu pozornost posveti provedbi članka 40. i da pokrene popratne inicijative kako bi se, prema potrebi, osigurala njegova potpuna provedba;
8.	napominje da bi se ciljanom izmjenom Uredbe (EZ) br. 1107/2009 trebalo ojačati, olakšati i operacionalizirati načelo uzajamnog priznavanja u pogledu postupaka EU-a za odobravanje biološke kontrole, čime bi se smanjilo udvostručavanje nacionalnih procjena uz poštovanje načela predostrožnosti i razlika među lokalnim uvjetima;
9.	poziva Komisiju da izradi plan za automatsko uzajamno priznavanje proizvoda za isključivo biološku kontrolu i mogućnost da podnositelji zahtjeva istodobno podnesu prijavu s jedinstvenom dokumentacijom za proizvod za biološku kontrolu u nekoliko država članica, uz istodobno osiguravanje visoke razine zaštite zdravlja i okoliša, te da razmotri uspostavu jedinstvene zone odobravanja na razini EU-a kojom bi se osiguralo dokazivo ispunjavanje istih znanstvenih standarda, kriterija učinkovitosti i razina sigurnosti diljem EU-a; naglašava da bi takav plan trebao biti usmjeren na potencijalni zakonodavni okvir koji bi podlijegao pouzdanoj i strogoj procjeni učinka i koji bi se trebao uspostaviti tek nakon nje, te koji bi se mogao postupno razvijati, počevši s pojačanom suradnjom i razmjenom podataka među nadležnim tijelima, a zatim pojednostavnjenjem postupaka procjene po zonama za proizvode za biološku kontrolu u skladu s Uredbom (EZ) br. 1107/2009, kao što je zaduživanje država članica izvjestiteljica da u suradnji s državama članicama iz svih drugih geografskih zona procijene uvjete za odobrenje u svim geografskim zonama kako bi se izgradilo uzajamno povjerenje među nadležnim nacionalnim tijelima i izbjeglo birokratsko udvostručavanje, kako bi se poljoprivrednicima olakšalo prihvaćanje održivijih rješenja i kako bi se poboljšao ujednačen pristup tržištu uz istodobno zadržavanje strogih standarda za zaštitu zdravlja i okoliša;
Neznatna upotreba
10.	poziva države članice da prema potrebi olakšaju i ubrzaju isključivo proširenje odobrenja za proizvode za zaštitu bilja koji su već odobreni i sadrže aktivne tvari koje vrše biološku kontrolu kako bi se obuhvatila neznatna upotreba, uključujući, ali ne ograničavajući se na, poljoprivredu u najkontroliranijim uvjetima, osim ako nadležno tijelo utvrdi poseban i znanstveno opravdan rizik;
11.	poziva Komisiju da na pojedinačnoj osnovi procijeni učinak, uključujući rizike i koristi, automatskog proširenja isključivo proizvoda za zaštitu bilja koji su već odobreni i koji sadrže sredstva za biološku kontrolu kako bi se obuhvatila neznatna upotreba u skladu sa zaštitnim mjerama utvrđenima u članku 51. Uredbe (EZ) br. 1107/2009;
12.	poziva Komisiju da razmotri produljenje maksimalnog trajanja prvog odobrenja i obnove odobrenja za aktivne tvari koje vrše biološku kontrolu do 25 godina; poziva Komisiju da uspostavi i ažurira popis proizvoda za biološku kontrolu koji bi, na temelju profila, prirode i načina djelovanja, mogli ispunjavati uvjete za produljenje prvog odobrenja na razdoblje do 25 godina; naglašava da se takav popis ne smije zatvoriti i da mora odražavati najnovije znanstvene standarde te ostati dinamičan, što znači da se uvrštavanje na popis ne smije smatrati trajnim; poziva Komisiju da periodično preispituje i ažurira popis u svjetlu novih podataka i znanstvenih dostignuća; poziva Komisiju da procijeni moguće uvjete pod kojima bi se aktivne tvari i proizvodi za biološku kontrolu za koje je dokazano da nemaju rizičan profil ili da je profil rizičnosti zanemariv mogli odobriti na neodređeno vrijeme;
13.	nadalje, poziva Komisiju da razmotri uspostavu mehanizma odobravanja za posebne kategorije niskorizičnih biokontrola na razini Unije;
Ubrzani postupci 
14.	preporučuje racionalizaciju, optimizaciju i ubrzavanje postupka autorizacije, kao i postupaka ponovne autorizacije, odobravanja i ponovnog odobravanja rješenja za biološku kontrolu, među ostalim uspostavom ubrzanih postupaka, kako bi se smanjila nepotrebna birokratska opterećenja radi boljeg usklađivanja s rokovima pravne evaluacije uz pravilnu procjenu povezanog rizika i upravljanje njime;
15.	naglašava, međutim, da svaki ubrzani postupak stavljanja proizvoda za biološku kontrolu na tržište i dalje mora podlijegati strogoj znanstvenoj procjeni, uključujući analizu rizika koja obuhvaća i neciljane organizme i učinkovitost u nizu relevantnih klimatskih uvjeta;
Privremeno odobrenje
16.	poziva Komisiju da u svojoj reviziji Uredbe (EZ) br. 1107/2009 izmijeni članak 30. kako bi se razmotrilo dopuštanje privremenog odobrenja samo za sredstva za zaštitu bilja za biološku kontrolu koja ispunjavaju relevantne sigurnosne kriterije iz tog članka; smatra da bi privremena, uvjetna odobrenja trebala biti popraćena potrebnim praćenjem; podsjeća na utvrđeno načelo da bi, ako novi podaci pokažu neprihvatljiv rizik za zdravlje ili okoliš, uključujući neciljane vrste, trebalo preispitati i povući privremeno odobrenje;
Gledajući prema naprijed: strategija, analiza nedostataka i dugoročnija zakonodavna perspektiva
17.	poziva Komisiju da u procjeni učinka priloženoj svojem zakonodavnom prijedlogu ocijeni primjerenost postojećeg zakonodavnog okvira i procjena rizika tijekom odobravanja aktivnih tvari koje vrše biološku kontrolu i odobravanja proizvoda za biološku kontrolu, među ostalim u pogledu zahtjeva za podatke, kriterija za odobrenje i uzajamnog priznavanja; poziva na popratnu procjenu učinka kako bi se utvrdila područja u kojima bi se postojeća uredba mogla prilagoditi kako bi bila prikladnija za stavljanje rješenja za biološku kontrolu na tržište, kako je zatraženo u strateškom dijalogu, te kako bi se ispunila potreba poljoprivrednika za naprednijim i sveobuhvatnijim paketom instrumenata;
18.	poziva Komisiju da osigura sveobuhvatnu strategiju biološke kontrole i skup alata za procjenu očekivanih izazova u zaštiti usjeva u sljedećih 10 godina za određene usjeve, štetnike i bolesti kako bi se podržao razvoj alternativnih mjera za sredstva za zaštitu bilja i integriranu zaštitu bilja, posebno upotrebom učinkovitih i cjenovno pristupačnih alternativa za utvrđivanje nedostataka u zaštiti bilja i predviđanje povlačenja s tržišta, kako bi se korisnicima omogućilo planiranje dostatnih prijelaznih razdoblja tijekom postupnog ukidanja s ciljem stvaranja okvira prilagođenog budućim potrebama;
19.	poziva Komisiju da razmotri dugoročnu mogućnost nove samostalne uredbe o biološkoj kontroli, uključujući uvjete pod kojima se može primijeniti centralizirani pristup, kako bi se bolje prilagodili postupci procjene, odobravanja i autorizacije rješenja za biološku kontrolu;
Rješavanje zaostataka 
20.	poziva, prema potrebi, na dodjelu dostatnih sredstava za rješavanje zaostataka u odgođenim zahtjevima za biološku kontrolu, uz uspostavu prioritetne trake, pod uvjetom da je primila namjenska dodatna sredstva za odobravanje sredstava za biološku kontrolu, u okviru postupaka odobravanja aktivnih tvari i proizvoda u skladu s Uredbom (EZ) br. 1107/2009, uz istodobnu procjenu i ažuriranje postupaka odobravanja na temelju znanstvenog i tehničkog razvoja; naglašava da ubrzavanje procjene i odobravanja rješenja za biološku kontrolu ne bi smjelo dovesti do daljnjeg kašnjenja u procjeni rizika i odobravanju konvencionalnih tvari i sredstava za zaštitu bilja ili kašnjenja u preispitivanju onih koji su na tržištu više od 10 godina, kako bi se osigurala visoka razina zaštite;
Potpora podnositeljima zahtjeva
21.	prima na znanje postojeće odredbe o pomoći podnositeljima zahtjeva iz Europske agencije za kemikalije i Europske agencije za lijekove; poziva države članice i EFSA-u da pruže tehničku potporu za zahtjeve malih i srednjih poduzeća, posebno tijekom postupka pripreme zahtjeva, uz primjenu jasnih zaštitnih mjera kako bi se izbjegli sukobi interesa; poziva EFSA-u da, poštujući prethodno navedeno, uspostavi jedinstvenu kontaktnu točku za MSP-ove koji proizvode sredstva za biološku kontrolu te da podnositeljima zahtjeva pruži jasne smjernice i potporu u pripremi dokumentacije, pružajući objašnjenja zahtjeva u pogledu podataka i postupaka podnošenja, u cilju poboljšanja kvalitete zahtjeva, čime bi se smanjila kašnjenja u postupku procjene i odobravanja te olakšalo stavljanje odobrenih sredstava za biološku kontrolu na tržište EU-a;
22.	poziva države članice da uspostave vremenski učinkovite, jasne i lako razumljive administrativne postupke prilagođene proizvodima za biološku kontrolu i procjene rizika primjerene njihovu načinu djelovanja i prirodi proizvoda te da uspostave namjenske službe za pomoć;
23.	poziva Komisiju da hitno donese ažurirane smjernice specifične za proizvode za biološku kontrolu kako bi se promicala njihova primjena i povećala dosljednost u svim državama članicama;
Primjena Direktive 2009/128/EZ radi promicanja bioloških kontrola, među ostalim putem integrirane zaštite bilja
24.	poziva države članice da u svoje nacionalne akcijske planove u skladu s Direktivom 2009/128/EZ osobito uključe planirane i donesene mjere za poboljšanje postupaka odobravanja za proizvode za biološku kontrolu i druge niskorizične proizvode;
25.	također poziva Komisiju i države članice da u suradnji s poljoprivrednicima osiguraju učinkovitu provedbu Direktive 2009/128/EZ, kojom se uspostavlja lakši pristup proizvodima za biološku kontrolu, te da poljoprivrednicima pruže potporu u usvajanju održivijih praksi;
Potencijal rješenja za biološku kontrolu
26.	prepoznaje veliku mogućnost pristupâ biološke kontrole kako bi se smanjila ovisnost o konvencionalnim sredstvima za zaštitu bilja; napominje da rješenja za biološku kontrolu mogu dopuniti konvencionalna sredstva za zaštitu bilja ako se posveti odgovarajuća pozornost, što ih čini korisnim dodatkom širokom i uravnoteženom paketu instrumenata za poljoprivrednike uz druge metode zaštite usjeva; naglašava da posebne značajke sredstava za biološku kontrolu pružaju drugačiji profil rizika kako bi mogla ponuditi ciljano djelovanje s manjim neciljanim ili preostalim učincima, što ih čini kompatibilnijima s integriranom zaštitom bilja, a posebno s praksama ekološkog uzgoja; ustraje u tome da šira primjena biološke kontrole stoga može znatno doprinijeti postizanju ciljeva EU-a u području okoliša, sigurnosti opskrbe hranom i zdravlja, uz istodobno održavanje poljoprivredne produktivnosti i osiguravanje da poljoprivrednici ne ostanu bez učinkovitih i cjenovno pristupačnih alternativa za zaštitu svojih usjeva; 
27.	napominje da bi olakšavanje odobravanja i primjene biološke kontrole trebalo biti povezano s povećanjem primjene integrirane zaštite bilja i smanjenjem rizika povezanih s konvencionalnim sredstvima za zaštitu bilja i ovisnosti o njima;
28.	poziva Komisiju da osigura učinkovitu provedbu i primjenu održive upotrebe pesticida u skladu s Direktivom 2009/128/EZ i Uredbom (EZ) br. 1107/2009, posebno u pogledu pravovremene obrade zahtjeva za odobrenje i integrirane zaštite bilja; napominje da u integriranom pristupu integriranoj zaštiti bilja za poljoprivrednike uvijek ostaje mogućnost upotrebe odobrenih konvencionalnih proizvoda za koje su ispunjeni svi sigurnosni zahtjevi za zdravlje i okoliše;
Procjena kapaciteta i resursa za uspješnost 
29.	poziva Komisiju i države članice da procijene svoju administrativnu uspješnost i institucionalne kapacitete te prikladnost sredstava dodijeljenih EFSA-i i relevantnim nacionalnim nadležnim tijelima kako bi im se omogućilo da ispune svoje zadaće; naglašava da su potrebna ulaganja u kapacitete za (ponovnu) procjenu u državama članicama i unutar EFSA-e;
30.	poziva Komisiju da dodijeli potrebna dodatna sredstva za osposobljavanje i zapošljavanje dodatnog osoblja, među ostalim s odgovarajućim i specijaliziranim stručnim znanjem, unutar EFSA-e te da uspostavi namjenske i dostatne resurse u okviru organizacijske strukture EFSA-e za biološku kontrolu kako bi se spriječila nepotrebna kašnjenja u postupku odobravanja aktivnih tvari koje vrše biološku kontrolu te kako bi se osigurale prilagođene procjene i smanjila uska grla; poziva Komisiju da poduzme odgovarajuće daljnje mjere kako bi se omogućilo ubrzanje postupka odobravanja i povećana primjena biološke kontrole;
Snažno financiranje od strane država članica
31.	poziva države članice da osiguraju izdvajanje dostatnih proračunskih sredstava za relevantna nacionalna nadležna tijela, što je ključno kako bi se spriječila nepotrebna kašnjenja u postupcima odobravanja biološke kontrole i ubrzala primjena biološke kontrole; ustraje u tome da bi države članice trebale osigurati relevantnim nacionalnim nadležnim tijelima dostatan proračun te dovoljno osoblja i stručnog znanja za pravodobnu i učinkovitu provedbu (ponovnih) procjena; ističe prednosti razmjene najboljih praksi među državama članicama;
32.	također poziva Komisiju da predloži mjere i utvrdi mehanizme i resurse za potporu državama članicama u ubrzavanju njihovih postupaka odobravanja; u tom pogledu predlaže da Komisija izradi smjernice o potrebnim i minimalnim resursima i kapacitetima potrebnima za procjenu proizvoda za biološku kontrolu, koji bi bili primjenjivi u svim državama članicama EU-a;
Istraživanje i ulaganja
33.	poziva Komisiju i države članice da potiču ulaganja u javna i privatna istraživanja i partnerstva za razvoj strategija biološke kontrole i integrirane zaštite bilja, među ostalim putem istraživačkih centara, sveučilišta i regionalnih inovacijskih centara, inovacijskih partnerstava EU-a i oglednih projekata, s posebnim naglaskom na MSP-ovima putem ciljanih programa, kao i za poticanje konkurentnog okruženja koje omogućuje i potiče inovacije EU-a i smanjuje ovisnosti poljoprivrede EU-a;
34.	naglašava važnost istraživanja i razvoja tehnologija biološke kontrole tijekom sljedećih desetljeća, posebno istraživanja o rješavanju nedostataka u zaštiti u određenim kombinacijama usjeva, štetnika i bolesti, za koje postoji malo alternativnih rješenja za suzbijanje štetnih organizama ili uopće ne postoje, kako bi se inovacije i regulatorni napori usmjerili tamo gdje su najhitnije potrebni;
Pristup znanju za poljoprivrednike 
35.	napominje da upotreba biološke kontrole zahtijeva različite pristupe, baze znanja i skupove vještina, posebno u pogledu skrbi o korisnim vrstama koje štite usjeve; napominje da je već djelomično integrirana u zaštitu bilja i druge sustave proizvodnje; naglašava, međutim, da su, u suradnji s poljoprivrednicima, potrebni daljnje znanje, osposobljavanje, informacije i praktične smjernice o učinkovitoj upotrebi proizvoda za biološku kontrolu;
36.	napominje da i dalje postoje velike razlike u pristupu država članica znanju i savjetodavnim uslugama; poziva na pružanje savjeta o upotrebi i primjeni mogućnosti biološke kontrole u okviru kontinuiranih i neovisnih savjetodavnih sustava s odgovarajućim resursima, koji bi trebali biti dostupni svim poljoprivrednicima;
37.	poziva Komisiju i države članice da u suradnji s krajnjim korisnicima osiguraju digitalnu platformu EU-a, nadovezujući se na pilot-projekt „INSIGNIA”, uključujući dugoročno praćenje oprašivača, i uspješan pilot-projekt „Paket instrumenata za integriranu zaštitu bilja za poljoprivrednike” koji je pokrenuo Parlament, za širenje dobrih praksi i dokazanih rješenja za biološku kontrolu čiji je cilj pomoći poljoprivrednicima da donesu informirane odluke o najučinkovitijoj vrsti biološke kontrole za strukturu populacije štetnika i pedoklimatske uvjete dotičnog poljoprivrednog gospodarstva te nadalje poziva Komisiju da promiče širi paket instrumenata, među ostalim tako da tu digitalnu platformu učini kontinuiranom, pristupačnijom i trajnom inicijativom dostupnom na svim jezicima EU-a, te da osigura sudjelovanje svih relevantnih dionika;
38.	naglašava da je potrebno povećati pristup znanju osposobljavanjem poljoprivrednika kako bi se izgradili tehnički kapaciteti s pomoću demonstracijskih mreža, istorazinske razmjene te lokalne tehničke potpore i poticaja, uključujući financijske poticaje, u cilju promicanja sigurne, učinkovite i raširene upotrebe biološke kontrole; prepoznaje korisnost praćenja pristupa znanju i širenja najboljih praksi u pogledu primjene biološke kontrole; prima na znanje trenutačne mogućnosti država članica i EU-a da sufinanciraju i potiču osposobljavanje poljoprivrednika ulaganjima ili uslugama proširenja u okviru sustava za savjetovanje poljoprivrednika u zajedničkoj poljoprivrednoj politici; poziva Komisiju i države članice da pruže odgovarajuću potporu za osposobljavanje u području biološke kontrole, tehničku potporu i praktične smjernice te da razmotre kako najbolje olakšati takvo dobrovoljno osposobljavanje kako bi se više poljoprivrednika potaknulo na uvođenje biološke kontrole i integrirane zaštite bilja;
Suradnja među svim dionicima
39.	poziva na više znanstvenih istraživanja, razmjena znanja, suradnje i izgradnje kapaciteta među svim relevantnim akterima uključenima u postupak razvoja, odobravanja, autorizacije, prihvaćanja i širenja biološke kontrole i najboljih praksi u provedbi integrirane zaštite bilja diljem EU-a, kao i u postupak razmjene znanja i najboljih praksi s partnerima u zemljama koje nisu članice EU-a;
Financiranje savjetodavnih sustava
40.	traži da se u nacionalne akcijske planove država članica uključe pojedinosti o financiranju savjetodavnih sustava, kao i osposobljavanje i kapaciteti u području biološke kontrole i integrirane zaštite bilja; naglašava da su razvoj i dostupnost smjernica za pojedine kulture i štetnike u okviru integrirane zaštite bilja i dalje nedosljedni među državama članicama; potiče države članice da revidiraju svoje nacionalne akcijske planove kako bi se ojačao pristup poljoprivrednika smjernicama za pojedine usjeve i štetnike koje odražavaju regionalne okolnosti i uključuju mogućnosti biološke kontrole, njihovu moguću integraciju u programe integrirane zaštite bilja i kompatibilnost s drugim sredstvima za zaštitu bilja, ako su dostupne i primjerene;
Praćenje napretka
41.	poziva Komisiju da redovito prati uvođenje na tržište, dostupnost i cjenovnu pristupačnost rješenja za biološku kontrolu;
42.	poziva Komisiju da prati napredak EU-a i država članica u odobravanju i autorizaciji rješenja za biološku kontrolu, uzimajući u obzir broj zahtjeva, povezane administrativne kapacitete, broj osoblja i namjenske proračune, a posebno provedbu prioritetne trake s namjenskim dodatnim sredstvima za odobravanje proizvoda za biološku kontrolu nakon što se ona uspostavi; poziva Komisiju da objavi izvješće o rezultatima i podnese ga Parlamentu i Vijeću;
Najudaljenije regije
43.	poziva Komisiju i države članice da osiguraju da najudaljenije regije EU-a mogu imati koristi od primjene biološke kontrole osiguravanjem da se u postupcima odobravanja uzimaju u obzir njihovi jedinstveni agroekološki uvjeti i profili štetnika te pružanjem ciljanog osposobljavanja, savjetodavnih usluga i financijske potpore poljoprivrednicima i MSP-ovima u tim regijama; snažno poziva na razvoj posebnih smjernica i platformi za znanje o usjevima i štetnicima koje odražavaju stvarnost u najudaljenijim regijama kako bi se poboljšao njihov pristup sigurnim, učinkovitim i održivim rješenjima za biološku kontrolu; 
°
°	°
44.	nalaže svojoj predsjednici da ovu Rezoluciju proslijedi Vijeću i Komisiji te vladama i parlamentima država članica.

